ആരാധനാലയ മോഷണ പരമ്ബരയിലെ പ്രതി പിടിയില് കാട്ടാക്കട: ആരാധനാലയങ്ങള് കേന്ദ്രീകരിച്ച് മോഷണം നടത്തിയ സംഘത്തിലൊരാളെ കാട്ടാക്കട പൊലീസ് പിടികൂടി. മലപ്പനംകോട് സ്വദേശിയും പെരുങ്കടവിള ചുള്ളിയൂര്,സിന്ധുഭവനില് രാജ്കുമാര്21 ആണ് പിടിയിലായത്. പ്രതിയെ ആമച്ചല് ,കട്ടയ്ക്കോട് എന്നിവിടങ്ങളില് എത്തിച്ച് തെളിവെടുപ്പ് നടത്തി. കഴിഞ്ഞ മേയ് 25ന് കാട്ടാക്കട ആമച്ചലില് അമലോത് ഭവ മാതാ ദേവാലയത്തിലും കട്ടയ്ക്കോട് സെന്റ് ആന്റണീസ് ദേവാലയത്തിലും കട്ടയ്ക്കോട് ജംഗ്ഷനിലെ സെന്റ് ആന്റണീസ് കുരിശടിയിലും ചാത്തിയോട് വേളങ്കണ്ണിമാതാ കുരിശടിയിലും, മംഗലക്കല് മുത്താരമ്മന് ക്ഷേത്രത്തിലും രാജ്കുമാറും സംഘവും ഒറ്റ രാത്രിയില് കവര്ച്ച നടത്തുകയായിരുന്നു. പള്ളികളിലെ കവര്ച്ചയും സംഘത്തില്പ്പെട്ടവരെ കുറിച്ചും ഇയാള് പറഞ്ഞു. സംഘത്തില്പ്പെട്ട മറ്റുള്ളവരെ കൂടി പിടികൂടിയാല് മാത്രമേ കൂടുതല് വിവരങ്ങള് ലഭ്യമാകൂ. സി.സി.ടി.വി ദൃശ്യങ്ങളും വിരലടയാളങ്ങളും പരിശോധിച്ചാണ് പൊലീസ് പ്രതികളിലേക്ക് എത്തിയത്. പിടിയിലായ രാജ് കുമാര് കൊലപാതക ശ്രമത്തിനും കഞ്ചാവ് ഉപയോഗിച്ചതിനും ഉള്പ്പടെ നിരവധി കേസുകളിലെ പ്രതിയാണ്. കാട്ടാക്കട ഡിവൈ.എസ്.പി പ്രശാന്ത്,ഇന്സ്പെക്ടര് കിരണ്,സബ് ഇന്സ്പെക്ടര് ജയശങ്കര്, ഗ്രേഡ് എസ്.ഐ ഹെന്ഡേഴ്സന്,എ.എസ്.ഐ സുധീഷ് എന്നിവരടങ്ങിയ സംഘമാണ് പ്രതിയെ പിടികൂടിയത്.